Moning.
Yumi gat kainkain tingting.
Las wik long Sande Baibel Toktok (Tanim Bel) yumi bin stori olsem, yumi gat kainkain tingting long as na minim bilong tanim bel. Sampela manmeri i tingim olsem, tanim bel em i pasin bilong stretim laip na mekim ol gutpela pasin. Na narapela manmeri i tingim olsem, tanim bel em i pasin bilong lusim smok na lusim spak brus na lusim dring bia na spak. Na sampela manmeri i tingim olsem, tanim bel em i pasin bilong kisim baptais na i go harim lotu.
Yumi kisim independens.
Na yumi bin stori long Adam na Ivi. Pastaim tupela i stap aninit long God na God yet i bosim olgeta samting bilong wokabaut na sindaun bilong tupela. God yet i tokim tupela long wanem samting i gutpela na wanem samting i no gutpela. Em olsem na God Em i BIKPELA bilong tupela na tupela i stap aninit long God na tupela i bihainim laik bilong God long olgeta samting long laip bilong tupela.
Tasol, bihain, tupela i lusim God na tupela sanap long laik bilong tupela yet. Tupela i lusim tok bilong God na tupela i bihainim tok bilong tupela yet. Tupela i lusim save bilong God na tupela i bihainim save bilong tupela yet. Tupela yet i bosim wanem samting i gutpela na wanem samting i nogut bilong tupela. Em olsem na tupela i kisim independens bilong tupela yet.
Na sin em i nem God i givim long independens bilong Adam na Ivi. Sin em i pasin we manmeri i sanap long independens bilong ol yet olsem Adam na Ivi i bin mekim. Manmeri i sanap long laik bilong ol yet, orait ol i lusim God na ol i no bihainim God. Nogat. Ol i bihainim laik na save bilong ol yet. Ol i stap long independens bilong ol yet. Ol i stap long sin.
Tanim bel em i wanem samting?
Em olsem na, tanim bel em i pasin we yumi manmeri bilong mekim sin yumi lusim independens bilong yumi yet na yumi kam bek long God na i stap aninit long God. Tanim bel i olsem yu givim baksait long wei bilong yu na yu tanim na yu kam long wei bilong God. Tanim bel i olsem yu senisim tingting bilong yu na yu lusim laik na save bilong yu na yu bihainim laik na save bilong God. Tanim bel i olsem yu lusim rot nau yu stap long em na yu tanim na kam long rot bilong God.
Giaman tanim bel.
Yumi tok pinis olsem, planti manmeri i tingim olsem, tanim bel em i pasin bilong stretim laip na mekim ol gutpela pasin, o tanim bel em i pasin bilong lusim smok na lusim spak brus na lusim dring bia na spak, o tanim bel em i pasin bilong kisim baptais na i go harim lotu. Na ol i tingim olsem, tok ol i mekim na tok mi mekim em i go long wanpela rot tasol na i wankain tok. Tasol nogat.
Harim. I gat planti manmeri i stap na ol i wok long stretim laip bilong ol, tasol ol i no tanim bel. Long wanem? Ol i no lusim independens bilong ol yet. Ol i no lusim laik na save bilong ol yet na i stap aninit long God na bihainim laik na save bilong God.
I gat planti manmeri i lusim smok na i lusim spak brus na i lusim dring bia na spak, tasol ol i no tanim bel. Long wanem? Ol i no lusim independens bilong ol yet. Ol i no lusim laik na save bilong ol yet na i stap aninit long God na bihainim laik na save bilong God.
I gat planti manmeri i stap na ol i kisim baptais na i go harim lotu, tasol ol i no tanim bel. Long wanem? Ol i no lusim independens bilong ol yet. Ol i no lusim laik na save bilong ol yet na i stap aninit long God na bihainim laik na save bilong God.
Skelim tanim bel bilong yu.
Yu save, planti manmeri i save makim na bihainim rot bilong ol yet. Ol i tok olsem, sapos mi stretim laip bilong mi, orait God i ken i kisim bek mi. Ol i tok olsem, sapos mi lusim smok na spak brus na i lusim dring bia na spak, orait God i ken i kisim bek mi. Ol i tok olsem, sapos mi kisim baptais na mi go insait long lotu, orait God i ken i kisim bek mi. Tingim. Ol dispela manmeri ol i wok long bihainim laik na save bilong ol yet na ol yet i makim rot bilong God i ken i kisim bek ol. Em olsem na, ol i wokabaut long independens bilong ol i go yet. Ol i no tanim bel trutru.
Tasol manmeri i tanim bel trutru ol bai lusim independens bilong ol yet na ol bai bilipim na trastim rot God yet i bin makim bilong kisim bek sin manmeri. Harim tok bilong Jisas long Jon 14:6.
“Mi yet Mi rot, na Mi as bilong Tok i tru, na Mi as bilong laip. I no gat wanpela man inap i go long Papa long narapela rot. Nogat. Long Mi tasol.”
Na harim tok bilong Papa God. Pita na Jems na Jon i stap wantaim Jisas long wanpela maunten na bodi bilong Jisas i kamap narapela kain. Na God i mekim tok na dispela 3-pela disaipel i bin harim. Mak em i stori long Mak 9:7.
“Na wanpela klaut i kamap na karamapim ol, na wanpela toktok i kamap insait long klaut olsem, ‘Dispela man Em i Pikinini bilong Mi, na Mi lavim Em. Yupela harim tok bilong Em.’”
Jisas i tok, “Mi rot.” Na Papa i tok, “Harim tok bilong Jisas.” Long wanem? Jisas Em i rot God i bin makim bilong kisim bek sin manmeri.
Trupela tanim bel.
Manmeri i tanim bel trutru ol i manmeri i lusim rot ol yet i bin makim na ol i bilipim na trastim na bihainim rot God i bin makim. Na rot God i bin makim em i feitful wok bilong Jisas long diwai kros. Jisas yet em i rot. God i no inap kisim bek wanpela man long narapela rot. Nogat. Long rot bilong feitful wok bilong Jisas long diwai kros.
Dispela rot em i gutpela rot stret na yumi ken i trastim. Long wanem? Em i rot God yet i bin makim.
“Em olsem na, yupela tanim bel na kam bek gen long God, na Em bai rausim olgeta sin bilong yupela.” Aposel 3:19.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans